Neuvoston päätöslauselma, annettu 25 päivänä kesäkuuta 2002, kulttuurialan eurooppalaista yhteistyötä koskevasta uudesta työsuunnitelmasta



Virallinen lehti nro C 162 , 06/07/2002 s. 0005 - 0007



Neuvoston päätöslauselma, annettu 25 päivänä kesäkuuta 2002, kulttuurialan eurooppalaista yhteistyötä koskevasta uudesta työsuunnitelmasta (2002/C 162/03) EUROOPAN UNIONIN NEUVOSTO 1. TOTEAA, että Euroopan yhteisön perustamissopimuksen mukaan yhteisö myötävaikuttaa siihen, että jäsenvaltioiden kulttuurit kehittyvät kukoistaviksi, pitää arvossa niiden kansallista ja alueellista monimuotoisuutta, rohkaisee jäsenvaltioiden välistä yhteistyötä sekä tarvittaessa tukee ja täydentää niiden toimintaa. Yhteisö ottaa tällöin täysimääräisesti huomioon toissijaisuusperiaatteen ja komission aloiteoikeuden yhteisön toimivaltaan kuuluvilla aloilla; 2. TOTEAA, että 7 päivänä helmikuuta 2002 tuli kuluneeksi kymmenen vuotta Maastrichtin sopimuksen allekirjoittamisesta ja erityisen kulttuuria koskevan artiklan sisällyttämisestä Euroopan yhteisön perustamissopimukseen; 3. OTTAA HUOMIOON, että yhteisöllä on nyt edessään uusia haasteita aivan eri tilanteessa kuin siinä, joka vallitsi Maastrichtin sopimusta allekirjoitettaessa; 4. KATSOO, että tähän uuteen tilanteeseen vaikuttaa erityisesti Euroopan unionin tuleva laajentuminen; 5. OTTAA HUOMIOON kulttuurien välisen vuoropuhelun yhä kasvavan merkityksen, osaamis- ja tietoyhteiskunnan teknologisten innovaatioiden valtavan määrän sekä globalisoitumisen tuomat haasteet; 6. OTTAA ASIANMUKAISELLA TAVALLA HUOMIOON Euroopan parlamentin 5 päivänä syyskuuta 2001 antaman päätöslauselman kulttuuriyhteistyöstä Euroopan unionissa; 7. OTTAA HUOMIOON kulttuurin asemasta Euroopan unionin kehittämisessä 21 päivänä tammikuuta 2002 annetun neuvoston päätöslauselman toimeksiannon(1); 8. OTTAA HUOMIOON Falunissa 20-22 päivänä toukokuuta 2001, Bruggessa 4 ja 5 päivänä joulukuuta 2001 sekä Salamancassa 18 päivänä maaliskuuta 2002 pidetyissä kulttuuriministerien epävirallisissa kokouksissa käydyt keskustelut perustamissopimuksen 151 artiklan täytäntöönpanosta sekä toisaalta keskustelut, jotka käytiin komission 21 ja 22 päivänä marraskuuta 2001 järjestämässä toisessa eurooppalaisessa kulttuuriyhteistyöfoorumissa yhteisön kulttuuritoiminnan tulevaisuudesta; 9. PAINOTTAA, että yhteisössä on omaksuttava johdonmukaisempi lähestymistapa kulttuurin alalla, ja katsoo, että alan yhteistyötä olisi kehitettävä luomalla sille jäsennellyt puitteet työsuunnitelmineen keskustelun käymiseksi yhteisesti kiinnostavista ensisijaisista alueista ja luomalla tarvittaessa uusia strategioita; 10. PAINOTTAA tarvetta tehokkaaseen synergiaan yhteisön kaikkien muiden asiaan kuuluvien alojen ja toimien kanssa; 11. ON YHTÄ MIELTÄ työsuunnitelmasta, jonka tarkoituksena on antaa kulttuurille keskeinen asema Euroopan yhdentymisessä ja ottaa huomioon perustamissopimuksen muiden määräysten mukaiset kulttuurinäkökohdat siten, että 151 artiklan 4 kohdan täytäntöönpano varmistuu. Tämä työsuunnitelma, johon kuuluu ohjeellinen ja täydennettävissä oleva luettelo lähiaikojen puheenjohtajakausina huomioon otettavista ensisijaisista alueista, on liitteessä. Seuraavien puheenjohtajavaltioiden olisi toteutettava tätä työsuunnitelmaa yhteensovitetusti ja mahdollisimman ripeästi yhteistyössä komission kanssa. Tätä varten seuraavat puheenjohtajavaltiot sopivat epävirallisesti ja mahdollisimman ripeästi siitä, mitä ohjeellisessa luettelossa mainituista alueista kukin puheenjohtajavaltio aikoo käsitellä työsuunnitelman voimassaoloaikana. Kukin puheenjohtajavaltio esittää ponnistelujensa tulokset puheenjohtajuuskautensa lopussa niin, että työn päätökseen saamisen alustava määräaika on viimeistään vuonna 2004; 12. KOROSTAA, että tämän työsuunnitelman täytäntöönpano ei saisi viivästyttää yhteisön nykyisen Kulttuuri 2000 -puiteohjelman uudistamista tai jatkamista koskevaa päätöksentekoa; 13. KOROSTAA, että puheenjohtajavaltiolla on yhdessä komission kanssa keskeinen asema työsuunnitelman toteuttamisessa sekä ennen kaikkea sen jatkuvuudesta ja prosessin käynnissä pysymisestä huolehtimisessa; 14. TÄHDENTÄÄ, että tämä työsuunnitelma olisi pantava täytäntöön kunnioittamalla täysin Euroopan komission oikeuksia ja toissijaisuusperiaatetta. Lisäksi työsuunnitelmaa olisi toteutettava joustavasti poliittisen tilanteen muutokset huomioon ottaen; 15. KOROSTAA, että on tärkeää antaa Euroopan parlamentille säännöllisesti tietoja työsuunnitelman puitteissa käydyistä keskusteluista ja saavutetusta edistyksestä. (1) EYVL C 32, 5.2.2002, s. 2. LIITE OHJEELLINEN LUETTELO TYÖSUUNNITELMAAN KUULUVISTA ALUEISTA Päätöslauselman 11 kohdassa tarkoitettu työsuunnitelma sisältää muiden mahdollisten alueiden ohella seuraavaa: i) Eurooppalainen lisäarvo - analysoidaan ja kehitetään menetelmiä, joilla selvitetään ja arvioidaan kulttuurialan eurooppalaisten toimien tuomaa lisäarvoa; ii) Yhteisön kulttuurialan toimiin osallistuminen ja niiden näkyvyys - parannetaan tiedottamista, jotta helpotetaan kansalaisten mahdollisuutta osallistua yhteisön kulttuurialan toimiin, - parannetaan yhteisön kulttuurialan toimien näkyvyyttä; iii) Horisontaaliset näkökohdat - vahvistetaan kulttuurialan synergiaa yhteisön muiden alojen ja toimien kanssa, muun muassa koulutukseen, nuorisoon, sisämarkkinoihin, kilpailuun, alueelliseen kehitykseen, tutkimukseen sekä tieto- ja viestintätekniikkaan liittyvillä aloilla, - vaihdetaan hyviä käytäntöjä, jotka liittyvät kulttuurin taloudelliseen ja sosiaaliseen ulottuvuuteen, kuten esimerkiksi kulttuuritoiminnan merkitykseen sosiaalisen osallisuuden kannalta, - kehitetään ja edistetään kulttuurialalla toimivien henkilöiden ja taideteosten liikkuvuutta, - tutkitaan keinoja, joilla tuetaan yhteisön kulttuuriteollisuuden ja luovan teollisuuden kehittämistä erityisesti siten, että tavoitteena on kulttuurien monimuotoisuuden kunnioittaminen ja edistäminen; iv) Kulttuurien välinen vuoropuhelu - edistetään ja levitetään Euroopan kulttuurien ja kielten monimuotoisuutta sekä sen kulttuurien yhteisiä piirteitä, - rohkaistaan kulttuurien välistä vuoropuhelua; v) Jäsenvaltioiden välinen yhteistyö ja uusien jäsenvaltioiden osallistuminen - kehitetään strategioita, joilla nopeutetaan uusien jäsenvaltioiden yhdentymistä ja osallistumista kulttuurin alalla, - jäsenvaltioiden välinen yhteistyö kulttuurihallinnon eri alueilla, esimerkiksi kulttuuritilastojen ja kulttuuriesineiden alalla; vi) Kulttuurialan kansainvälinen yhteistyö - tehostetaan konkreettista yhteistyötä asianomaisten kansainvälisten organisaatioiden, kuten Euroopan neuvoston ja Unescon kanssa synergiaetujen aikaansaamiseksi, - edistetään yhteistyötä kolmansien maiden kanssa. Muita yhteistyöaloja voidaan tarkastella säännöllisin väliajoin lähivuosien kehitys huomioon ottaen. Menettelytavat sekä toimijat ja aikataulu määritellään tapauskohtaisesti Euroopan yhteisön perustamissopimuksen asettamissa puitteissa.